Η υποψία (1991)

Η υποψία () είναι γερμανική δραματική ταινία σε σκηνοθεσία Φρανκ Μπάγιερ, που κυκλοφόρησε το 1991. Το σενάριο είναι του Ούλριχ Πλέντζντορφ, βασισμένο στο μυθιστόρημα Ημιτελής Ιστορία που γράφτηκε από τον Φόλκερ Μπράουν το 1977.

Η πλοκή αφηγείται την ιστορία ενός έρωτα στην Ανατολική Γερμανία στα μέσα της δεκαετίας του 1970. Η κόρη ενός υψηλόβαθμου αξιωματούχου δέχεται τεράστιες πιέσεις στο σπίτι και στη δουλειά να χωρίσει με τον φίλο της, για τον οποίο υπάρχει η αόριστη υποψία ότι πρόκειται να διαφύγει στη Δύση. Η άρνησή της θέτει σε κίνδυνο την καριέρα της και αναγκάζεται να υποκύψει στις πιέσεις. Ωστόσο, όταν ο φίλος της επιχειρεί να αυτοκτονήσει, εκείνη τον στηρίζει και αποδέχεται όλες τις συνέπειες.

 Ιστορικό 
Το 1977, ο συγγραφέας Φόλκερ Μπράουν δημοσίευσε το μυθιστόρημα Ημιτελής Ιστορία, στο οποίο για άλλη μια φορά ασχολήθηκε όχι μόνο με τη θλιβερή όψη της ζωής στην Ανατολική Γερμανία αλλά και με τις απαιτήσεις της νεότερης γενιάς, που δεν ήθελε πλέον να υποτάσσεται στο σύστημα και ζητούσε μεγαλύτερη ελευθερία. Το 1990, ο σκηνοθέτης Φρανκ Μπάγιερ διασκεύασε το μυθιστόρημα του Μπράουν, σε σενάριο του Ούλριχ Πλέντζντορφ, και έδωσε μια συγκινητική διασκευή με την πρώτη ταινία του μετά την πτώση του Τείχους του Βερολίνου, εξερευνώντας επιδέξια τα κοινωνικά και πολιτικά θέματα του πρωτότυπου έργου: παρακολούθηση ατόμων και της ιδιωτικής αλληλογραφίας τους, επίμονη ιδεολογική παρενόχληση, πίεση και εκφοβισμός στον εργασιακό χώρο.

 Υπόθεση 
Παραμονή Χριστουγέννων τη δεκαετία του 1970. Η 18χρονη Κάριν γιορτάζει στο σπίτι με τους γονείς της. Ο πατέρας της τής κάνει δώρο μια γραφομηχανή, καθώς η κοπέλα θα ασχοληθεί με τη δημοσιογραφία. Χρησιμοποιώντας τις διασυνδέσεις του, ως ισχυρό στέλεχος του κόμματος σε μια παραμεθόρια περιοχή της Ανατολικής Γερμανίας,  ο πατέρας της εξασφάλισε πρακτική άσκηση σε εφημερίδα της περιοχής, την οποία πρόκειται να ξεκινήσει στις αρχές του επόμενου έτους. Όταν η Κάριν θέλει να ταξιδέψει στην πρωτεύουσα της περιοχής ανήμερα των Χριστουγέννων για να πάει στο θέατρο με τον αγαπημένο της Φρανκ, ο οποίος εργάζεται ως ηλεκτρολόγος τηλεπικοινωνιών, οι γονείς της την πιέζουν να τερματίσει τη σχέση επειδή υπάρχει «κάτι που τον αφορά». Η σχέση της με τον Φρανκ, ο οποίος έχει ποινικό μητρώο για «διατάραξη της τάξης» και του οποίου ο πατέρας είναι στη φυλακή για παραβίαση των νόμων περί νομίσματος (κατείχε συνάλλαγμα παράνομα), θα μπορούσε να θέσει σε κίνδυνο την καριέρα της. Δεν της λέει λεπτομέρειες, αλλά η Κάριν, αν και ερωτευμένη με τον Φρανκ, ενδίδει στις απαιτήσεις του και μένει στο σπίτι.

Στις αρχές της νέας χρονιάς, ταξιδεύει στην πρωτεύουσα της περιοχής για να ξεκινήσει τη νέα της δουλειά. Σχεδιάζει να μείνει με την αδερφή της Ιρίνα μέχρι να βρει δικό της δωμάτιο. Η Ιρίνα είναι κομμώτρια και εργάζεται σε μεγάλο κομμωτήριο, ο σύζυγός της είναι οδηγός φορτηγού. Μετά τη συνέντευξη για τη δουλειά στην εφημερίδα, το επόμενο βήμα της Κάριν είναι να επικοινωνήσει με τον Φρανκ. Στη συνάντησή τους συζητούν για το πρόβλημα που έχει προκύψει. Μαζί, «σκέφτονταν πολύ για τι θα μπορούσαν να τον κατηγορήσουν, αλλά τίποτε δεν τους ερχόταν στο μυαλό». Ένας φίλος του που είχε περάσει «στην άλλη πλευρά», του είχε γράψει αρκετές επιστολές προσφερόμενος να τον βοηθήσει να δραπετεύσει στη Δύση - αλλά το βρήκαν εξαιρετικά απίθανο γιατί ο Φρανκ δεν σκόπευε να φύγει.

Αλλά η πίεση από όλες τις πλευρές γίνεται ολοένα και πιο αφόρητη. Οι σύντροφοι στην εφημερίδα και οι αξιωματικοί της Στάζι της ξεκαθαρίζουν ότι δεν μπορεί να υπάρξει μέλλον με τον Φρανκ. Ο πατέρας της μαθαίνει και την ενημερώνει στη συνέχεια ότι υπάρχει η υποψία ότι ο Φρανκ σχεδιάζει απόδραση από τη ΛΔΓ, όπως προκύπτει από μια επιστολή από φίλο του, ο οποίος λιποτάκτησε στη Δύση ενώ υπηρετούσε στα γερμανικά σύνορα.

Τελικά, ενδίδει και χωρίζει με τον Φρανκ. Ο Φρανκ καταναλώνει ένα κουτί χάπια, σφραγίζει τις χαραμάδες στις πόρτες και ανοίγει το γκάζι. Αυτή η απόπειρα αυτοκτονίας κάνει την Κάριν, η οποία είναι τώρα έγκυος, να επανεξετάσει τη θέση της. Αποφασίζει να μείνει μαζί του και δέχεται όλες τις συνέπειες. Χάνει τη δουλειά της στην εφημερίδα και δεν μπορεί να βρει άλλη, οπότε η αδερφή της αποφασίζει να την εκπαιδεύσει ως κομμώτρια. Ο Φρανκ, ο οποίος βρισκόταν σε κώμα μετά την απόπειρα αυτοκτονίας, συνέρχεται και βγαίνει από το νοσοκομείο. Η Κάριν ονειρεύεται ότι όσοι ευθύνονται για την κατάσταση θα λογοδοτήσουν μια μέρα.

 Μετάφραση στα ελληνικά 
Η νουβέλα του Φόλκερ Μπράουν στην οποία βασίζεται η ταινία εκδόθηκε στα ελληνικά με τίτλο 
 Ιστορία χωρίς τέλος, μετάφραση Κατερίνα Μαυροκεφαλίδου, εκδόσεις Δελφίνι, 1992 

 Παραπομπές 

Κατηγορία:Γερμανικές δραματικές ταινίες
Κατηγορία:Ταινίες βασισμένες σε γερμανικά μυθιστορήματα
Κατηγορία:Γερμανικά μυθιστορήματα
Κατηγορία:Ανατολικογερμανική λογοτεχνία